Martin Henriksen (DF), 2007-03-13:
Jeg kan allerede nu røbe, at jeg ikke ved, om Dansk Folkeparti og Socialdemokratiet fremover kan finde ud af så meget med hensyn til at sikre de frie skoler deres ret til at være frie og nogle gode forudsætninger til dem.
Jeg husker også, at Socialdemokraterne på deres seneste årsmøde ville diskutere et forslag til politiske arbejdsprogram, hvor der som oplæg stod, at friskolerne skulle være et godt alternativ til folkeskolen, men det var der modstand imod.
Man kunne ikke sige, at de var et godt alternativ; man kunne godt gå med til at sige, at de var et alternativ.
Ja, ja.
Der er nogle, der har talt om historikken i det her, og der har været en diskussion om, hvorvidt man overhovedet ville afskaffe 10. klasse eller ikke ville afskaffe 10. klasse.
Den diskussion vil jeg ikke gå ind i, for jeg synes, at jeg der har givet Dansk Folkepartis mening til kende førhen.
Men jeg vil bare, når vi taler om historien i det her, sige, at det rent faktisk var sådan, at regeringen foreslog, at man skulle have en ungdomsklasse.
Uden for velfærdsaftalens regi foreslog de det her, og det diskuterede vi så i Dansk Folkeparti og nåede frem til den konklusion, at vi ikke mente, at regeringens ungdomsklasse var vejen frem.
Vi sagde nej til den og foreslog så regeringen, at det skulle lægges ind i velfærdsaftalen.
Derfor er der nogle andre partier, som også kan få lov til at tage æren for, at 10. klasse er her stadig væk.
Det synes jeg også lige jeg ville benytte lejligheden til at pointere.
Det er i hvert fald relevant.
Med det her lovforslag målrettes 10. klasse unge, som efter grundskolen har behov for yderligere faglig kvalificering og afklaring af uddannelsesvalg for at kunne gennemføre en ungdomsuddannelse, og den målretning skal så afbalanceres med, at det stadig væk er en del af folkeskoleloven, og dermed gælder formålsparagraffen for folkeskolen også her.
Vi synes, det har været vigtigt, at der kommer den afvejning ind.
Så indføres der obligatorisk brobygning i 2 uger i et skoleår for alle 10. klasses elever, og vi synes, det er ganske fornuftigt, at man gør det.
Vi synes, at det ligger på et rimeligt leje, og vi synes også, det er godt, at man kan have mulighed for at brobygge til mere end kun erhvervsuddannelser, altså at man eksempelvis kan komme ud på et alment gymnasium eller et handelsgymnasium.
Det synes vi er positivt.
Vi synes også, det er udmærket, at man i hvert fald lægger op til at blive bedre til f.eks. at bruge uddannelsesplanen.
Vi synes også, det er positivt, at der indføres en række nye tilbudsfag, som er målrettet ungdomsuddannelserne, og disse nye tilbudsfag skal selvfølgelig gå på at afklare uddannelse, og hvilket erhverv man ønsker efterfølgende.
Vi har i Dansk Folkeparti det forhold til prøver, at det synes vi er en udmærket ting, så det er meget godt, at der bl.a. er kommet det ud af det.
Men det, der selvfølgelig har været en væsentlig del af Dansk Folkepartis skepsis i forhold til regeringens oprindelige forslag, var, at vi ikke syntes, at vi kunne se de frie skoler og efterskolerne i det her.
Vi synes, det er vigtigt, at der stadig væk er mulighed for at have den mangfoldighed af tilbud, der bl.a. er i vores friskolesektor, efterskolerne osv.
Vi synes, at der stadig væk skal være mulighed for, at man kan have den mangfoldighed og de forskellige tilbud, som der er der, og det har været væsentligt for Dansk Folkeparti, at det i hvert fald blev videreført i den nye 10. klasse.
Det bliver det jo, og det er ganske udmærket.
Dansk Folkeparti kan støtte lovforslaget.